Hierdie nuwe hoofstuk - Mom Making Memories
Twee jaar terug het ons avontuur begin; die nuwe hoofstuk in ons boek. Ek dink aan die realiteit van die vorige hoofstuk wat moes eindig voor die een kon begin. Was dit dalk die begin van 'n nuwe boek en nie net 'n hoofstuk nie? In 'n nuwe tydsone, op 'n eiland ver weg van alles, 'n nuwe ek?
As ek deur my laaste twee jaar se bladsye moet blaai gaan ek verby die onseker en verlange spring na die nuwe geleenthede en seën. Ek sal stilstaan by die prente waar die seuns sorgeloos in die parke rondhardloop of op die strand baljaar; vryf oor die gesigte op die foon as ons videocall en saam koffie drink in my drome.
Ek sê dankie vir die groei en genade in hierdie eerste hoofstukke van die nuwe boek, vir geleenthede waarvan ander nog net droom. Die laaste twee jaar was nie altyd maklik nie, maar dit was goed. Verlange is deel van ons nuwe verhaal. Ons onthou en huil, maar blaai dan om, skep moed en gaan aan. Ons dink aan soveel gesinne wat post-Covid oor kontinente opgedeel is en sê dankie dat ons gesin bymekaar is.
Daar is nog baie hoofstukke in hierdie nuwe boek, oop bladsye wat geduldig wag vir die skryf van die storie. In elke goeie boek is daar intrige en konflik, 'n stryd om te oorwin.
Wat 'n voorreg het ons om die pen te kan vat en self te besluit hoe ons die uitdagings van die lewe gaan aanvat terwyl ons ons eie storie neerpen.